DA Den Europæiske Unions Tidende C 313/18

Sag anlagt den 3. oktober 2008 — Kommissionen for De Europæiske Fællesskaber mod Den Portugisiske Republik

(Sag C-438/08)

(2008/C 313/27)

Processprog: portugisisk

Parter

Sagsøger: Kommissionen for De Europæiske Fællesskaber (ved E. Traversa og M. Teles Romão, som befuldmægtigede)

Sagsøgt: Den Portugisiske Republik

Sagsøgerens påstande

— Det fastslås, at Den Portugisiske Republik har tilsidesat sine forpligtelser i henhold til artikel 43 EF, idet den i henhold til bl.a. artikel 3, stk. 2, artikel 6, stk. 1, og artikel 7 i lovdekret nr. 550/99 af 15. december 1999, samt nr. 1, litra e), i bekendtgørelse nr. 1165/2000 af 9. december 2000 har indført restriktioner for etableringsfriheden for virksomheder fra andre medlemsstater, som ønsker at drive bilsynsvirksomhed i Portugal, navnlig ved at betinge udstedelse af tilladelse, at den er af almen interesse, af et krav om en selskabskapital på minimum 100 000 EUR, af begrænsning af virksomhedernes selskabsformål og af regler om uforenelighed med andre former for virksomhed for selskabsdeltagere, forretningsførere og administratorer.

— Den Portugisiske Republik tilpligtes at betale sagens omkostninger.

Søgsmålsgrunde og væsentligste argumenter

Betingelsen for udstedelse af nye tilladelser om, at de er af almen interesse, udgør en restriktion for etableringsfriheden, idet juridiske personer fra andre medlemsstater, som ønsker at udøve bilsynsvirksomhed i Portugal, undergives de kompetente nationale myndigheders skønsmæssige beføjelser, hvilket medfører en væsentlig retsusikkerhed med hensyn til omfanget af deres rettigheder.

Kravet om en selskabskapital på minimum 100 000 EUR må anses for en restriktion for etableringsfriheden, idet det hindrer en EF-erhvervsdrivende med en selskabskapital, der er mindre end det minimumsbeløb, der kræves i henhold til den portugisiske lovgivning, i at oprettet et datterselskab eller en filial på det portugisiske område.

Begrænsningen af virksomhedernes selskabsformål til udøvelse af bilsynsvirksomhed udgør en restriktion for etableringsfriheden, idet EF-erhvervsdrivende, der samtidig også leverer andre tjenesteydelser (inspektion, reparation og kontrol af køretøjer) i etableringsmedlemsstaten, tvinges til at ændre selskabets formål og muligvis endog sin interne struktur for at kunne udvide sin bilsynsvirksomhed til Portugal. Hertil bemærkes, at denne betingelse ikke kan anses for nødvendig for at sikre, at leverandørerne af denne tjenesteydelse er selvstændige og uvildige.

Reglerne om uforenelighed, der pålægges selskabets selskabsdeltagere, forretningsførere og administratorer, som beskæftiger sig med fremstilling, reparation, udlejning, import eller forhandling af biler, komponenter eller tilbehør hertil, eller med udøvelse af transportvirksomhed kan have restriktive virkninger svarende til begrænsningen af selskabsformålet og kan skabe betydelige restriktioner for etableringsfriheden for virksomheder fra andre medlemsstater, som ønsker at udøve bilsynsvirksomhed i Portugal, idet leverandører af bilsynsydelser, der allerede lovligt er etableret i en anden medlemsstat, og som har selskabsdeltagere, forretningsførere eller administratorer, som beskæftiger sig med andre former for virksomhed i etableringsmedlemsstaten, vil skulle ændre deres interne struktur, skille sig af med disse selskabsdeltagere eller få dem til at opgive de uforenelige former for virksomhed.